"ประสาร"ไม่กดดันตัดสินปรับดอกเบี้ย
“ประสาร” เผยไม่รู้สึกถูกกดดันตัดสินใจปรับดอกเบี้ย 29 พ.ค.นี้ ชี้ผู้ทำหน้าที่เป็นผู้ใหญ่พอ ยึดตามข้อมูลเศรษฐกิจ
27 พ.ค. 2556

“ประสาร” เผยไม่รู้สึกถูกกดดันตัดสินใจปรับดอกเบี้ย 29 พ.ค.นี้ ชี้ผู้ทำหน้าที่เป็นผู้ใหญ่พอ ยึดตามข้อมูลเศรษฐกิจ 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวถึงสถานการณ์การเคลื่อนไหวของค่าเงินบาทในปัจจุบันที่ปรับอ่อนค่าลง จะช่วยลดแรงกดดันในการพิจารณาตัดสินอัตราดอกเบี้ยนโยบายของการประชุมคณะกรรมการนโยบายการเงิน(กนง.)ในการประชุมวันที่ 29 พ.ค.นี้หรือไม่ ว่า ปัจจัยเรื่องค่าเงินเป็นประเด็นที่ต้องติดตามอย่างต่อเนื่อง เนื่องจากเป็นประเด็นที่อ่อนไหวต่อข่าวสารได้ง่ายๆ เพราะเกี่ยวข้องกับตลาดการเงิน ทั้งข่าวจากต่างประเทศและข่าวในประเทศ 
"ถามว่าการประชุมครั้งนี้มีความลำบากใจหรือไม่นั้น ผมไม่ได้ลำบากใจ ไม่เป็นไร เพราะกนง.ที่ทำงานร่วมกันเป็นผู้ใหญ่ทั้งนั้น มีข้อมูลดู ต้องพิจารณาจากข้อมูลเป็นหลัก ส่วนผลการตัดสินที่จะออกมา ไม่ว่าออกไปในทางไหนก็ต้องมีเหตุผลที่อธิบายได้"นายประสารกล่าว 
นายประสาร กล่าวว่า การที่ค่าเงินบาทช่วงนี้นิ่ง เป็นเพราะรอผลการประชุมกนง.หรือไม่นั้น ผมไม่ทราบ แต่เข้าใจว่ามีข่าวหลายอย่างทั้งจากในประเทศและต่างประเทศที่มีผลต่อค่าเงินบาทในช่วงนี้ ยังต้องติดตามความเคลื่อนไหวกันต่อไป
นักค้าเงินธนาคารกรุงเทพ กล่าวว่า การเคลื่อนไหวเงินบาทในขณะนี้อยู่ที่ระดับ 29.85 -29.90 บาทต่อเหรียญสหรัฐ ปรับแข็งค่าขึ้นเล็กน้อยจากที่เปิดตลาดในช่วงเช้าที่ระดับ 29.92-29.95 บาทต่อเหรียญสหรับ เนื่องจากยังรอข่าวความชัดเจนเรื่องการฟื้นตัวของสหรับที่อาจจะเลิกทำมาตรการผ่อนคลายเชิงปริมาณ(QE) และรอการตัดสินดอเบี้ยของกนง.ในวันที่ 29 พ.ค.นี้ด้วย คาดว่าในช่วงนี้ค่าเงินบาทน่าจะเคลื่อนไหวในกรอบแคบๆ เพื่อรอข่าวความชัดเจนต่างๆ